আমি আজ ১৬ বছর যুক্তরাষ্ট্রে বসবাস করছি। আমার শ্বশুরবাড়ির অন্য সদস্যরা এদেশে থাকছে আজ প্রায় ৩৫-৩৬ বছর ধরে। ২০০২ সালে মুসলেহউদ্দিনে (উজ্জল) সাথে আমার বিয়ে হওয়ার ছয় মাসের মধ্যেই আমারও স্থায়ী ঠিকানা এই যুক্তরাষ্ট্র হয়ে গেছে। প্রথম প্রথম বাবা-মা, ভাই, বোন আত্মীয়-পরিজনকে রেখে এই দেশে থাকতে খুব মন খারাপ হতো। বিশেষ করে ঈদের সময়গুলোতে মনে হতো ছোট বেলার ঈদের কথা। ছোটবেলার খেলা ও সহপাঠীদের ভীষণ মিস করতাম। মায়ের হাতের ফিরনি, পায়েস ও বিরিয়ানি খাওয়ার কথা মনে হলে আত্মাটা যেন শুকিয়ে আসত। সময় গড়িয়ে আমি এখন দুই ছেলে মাহি ও মাহিনের মা। ছোটবেলার সব কিছু ভুলে নতুন করে জীবনকে গড়তে শিখেছি ভিন্ন দেশের ভিন্ন কালচারের মানুষের সাথে নিজেকে খাপ খাওয়াতে গিয়ে এক নতুন অভিজ্ঞতা হয়েছে। এমনি করে ধীরে ধীরে আরো আত্মীয়বন্ধুত্ব হলো অন্য বাঙালিদের সাথে। আমরা তখন নিজেরা তৈরি করলাম বাঙালি কমিউনিটি; যেখানে সবাই মিলেমিশে আনন্দ সুখ ভাগ করে নেই। এখানে সবাই ভীষণ ব্যস্ত, সংসার ও জীবনযাপন নিয়ে। এতটুকু সময় নেই কারো। তাই বছরের এই ৩০ দিন রোজা ও ঈদের দিন খুব সুন্দর ও আনন্দে ভরে তুলতে কোনো কার্পণ্য করি না। রোজা এলেই আমরা ধর্মপ্রাণ মুসলমানেরা সারাদিন রোজা রাখা পর মসজিদে নামাজ আদায় করতে যাই ইফতারি করার পর। তারাবি পড়ি। আমার স্বামী রেগুলার মাগরিব ও তারাবি পড়েন মসজিদে। আমি সাধারণত তারাবি নামাজ মসজিদে পড়ার চেষ্টা করি। তা না হলে বাসায় তারাবি নামাজ আদায় করি।